Lisa Kaltenegger

D**'Lisa Kaltenegger**, gebuer de 4. Mäerz 1977 zu Kuchl bei Salzburg, ass eng éisträichesch Astronomin an Astrophysikerin. Si beschäftegt sech mat der Entdeckung an Erfuerschung vun Exoplanéiten, Exmounden a Superäerden. Zanter dem 1. Juli 2014 ass si *Associate Professor* op der Cornell University a leet den *Institute for Pale Blue Dots*. Virdru war si am Max-Planck-Institut fir Astronomie (MPIA) zu Heidelberg (Däitschland) an am Harvard Smithsonian Center for Astrophysics zu Boston (USA) beschäftegt.

## Liewen
No der Matura am Joer 1995 huet d'Lisa Studien a Film- a Mediefuerschung, Technescher Physik, Astronomie, Iwwersetzer a Betribswirtschaft mat Japanesch gemaach. Am Joer 1999 huet si d'Studium an der Astronomie mat der Diplomaarbecht zum Theema *Extrasolar planet search: formation of planets and detection methods* op der Karl-Franzens-Universitéit vu Graz (M.Sci) an am Joer 2002 d'Studium vun der Technescher Physik mat Spezialisatioun op Biophysik a Biomedizin mat der Diplomaarbecht zum Theema *Optical tweezers – application of optical traps in medicine and biology: a survey and feasability study* op der Technescher Universitéit Graz (M.Eng.) ofgeschloss.. 2004 huet si op der Karl-Franzens-Universitéit Graz um Gebitt vun der Astronomie mat der Dissertatioun zum Theema *Search for extra-terrestrial planets: the darwin mission: target stars and array architectures* mat sub auspiciis promovéiert.

Dono huet si fir d'Europäesch Weltraumorganisatioun an Holland op der Sich no extrasolaren äerdänleche Planéite geschafft. Am Alter vu 27 Joer huet d'Lisa op d'Harvard Universitéit gewiesselt, wou si gefuerscht an dozéiert huet, bis si 2010 d'Leedung vun enger siwekäppeger internationaler Emmy Noether-Grupp um Max-Planck-Institut fir Astronomie zu Heidelberg iwwerholl huet. Weiderhin ass si Research Associate vum *Harvard Smithsonian Center for Astrophysics* souwéi Lecturer am Harvard Astrophysics Department. Zanter 2009 ass si och fir d'NASA Astrobiology Institute a fir d*'Extrasolar Planet Analysis Group* vun der NASA beschäftegt.

D'Lisa Kaltenegger hantéiert speziell mat der Modelléierung a Charakteriséierung vun Atmosphären ëm äerdänlech Planéiten an hir Wiesselwierkunge mat der Planéitenuewerfläch. Mat Analyse vun atmosphäresche spektrale Fangerofdréck, d.&nbsp;h. deem vun Exoplanéit reflektéierte Liicht, gëtt no Indikatoren, déi op méiglecht Liewe hiweisen (wéi z.&nbsp;B. Waasserstoff a Sauerstoff), gesicht. Hir Fuerschergrupp am MPIA war bei der Entdeckung vum Kepler-62e a Kepler-62f bedeelegt, zwéi Planéiten aus der habitabler Zon.

Am Joer 2014 gouf d'Physikerin, déi mam portugisesche Weltraumtechniker Felipe Pereira bestuet ass, Mamm vun enger Duechter. Zanter dem 1. Juli 2014 ass si *Associate Professor* op der Cornell University. an zanter 2015 Direktesch vum *Carl Sagan Institute*.

## Auszeechnungen
Den Asteroid (7734) Kaltenegger gouf no der Lisa Kaltenegger genannt. 2007 gouf si vum Smithsonian Magazine als eng vun de 37 *America's Young Innovators in the Arts and Sciences* genannt. 2012 krut si dee mat 16.000 EUR dotéierten Heinz Maier-Leibnitz-Präis vun der däitscher Fuerschungsgesellschaft. Am Juni 2014 gouf si vum Land Salzburg mam *[[Christian-Doppler-Preis]] 2013* ausgezeechent.

## Publikatioun
* 2015: *Sind wir allein im Universum? Meine Spurensuche im All* (mat Illustratioune vun der Mandy Fischer). Ecowin, Salzburg 2015, ISBN 978-3-7110-0080-4

## Kuckt och

* Exoplanéit

## Um Spaweck
* Publikatioun vun der Lisa Kaltenegger am Astrophysics Data System
* Websäit vun der Lisa Kaltenegger - Harvard Universitéit
* Websäit vun der Lisa Kaltenegger - Max-Planck-Institut fir Astronomie
* DFG Emmy Noether Group - Max-Planck-Institut fir Astronomie
* Lisa Kaltenegger iwwer déi neientdeckt Exoplanéite Kepler-62e a Kepler-62f
* Lisa Kaltenegger iwwer d'Sich no Liewen am All